Komisijos reglamentas (EB) Nr. 1396/98
1998 m. birželio 30 d.
nustatantis Tarybos reglamento (EB) Nr. 779/98 dėl Turkijos kilmės žemės ūkio produktų importo į Bendriją, panaikinantis Reglamentą (EEB) Nr. 4115/86 ir iš dalies keičiantis Reglamentą (EB) Nr. 3010/95, taikymo paukštienos sektoriuje tvarką
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1998 m. balandžio 7 d. Tarybos reglamentą (EB) Nr. 779/98 dėl Turkijos kilmės žemės ūkio produktų importo į Bendriją, panaikinantis Reglamentą (EEB) Nr. 4115/86 ir iš dalies keičiantis Reglamentą (EB) Nr. 3010/95 [1], ypač į jo 1 straipsnį,
atsižvelgdama į 1975 m. spalio 29 d. Tarybos reglamentą (EEB) Nr. 2777/75 dėl bendro paukštienos rinkos organizavimo [2] su paskutiniais pakeitimais, padarytais Komisijos reglamentu (EB) Nr. 2916/95 [3], ypač į jo 15 straipsnį,
kadangi 1998 m. vasario 25 d. EB-Turkijos asociacijos tarybos sprendimas Nr. 1/98 dėl žemės ūkio produktų prekybos režimo [4] nustato lengvatų sistemą, taikomą Turkijos kilmės žemės ūkio produktų importui į Bendriją;
kadangi Reglamentas (EB) Nr. 779/98 nuo 1998 m. sausio 1 d. įveda naujas metines tarifines kvotas tam tikriems paukštienos produktams; kadangi šios kvotos turi būti taikomos neapibrėžtą laikotarpį;
kadangi turėtų būti priimtos nuostatos dėl šių susitarimų administravimo naudojant importo licenzijas; kadangi todėl, nepaisant 1988 m. lapkričio 16 d. Komisijos reglamento (EEB) Nr. 3719/88, nustatančio išsamias bendrąsias taisykles dėl žemės ūkio produktų importo ir eksporto licencijų bei išankstinio nustatymo sertifikatų sistemos taikymo [5], su paskutiniais pakeitimais, padarytais Reglamentu (EB) Nr. 1044/98 [6], 8 straipsnio, turėtų būti nustatytos išsamios prašymų ir informacijos, kuri turėtų būti nurodyta prašymuose ir licenzijose, pateikimo taisyklės; kadangi, be to, turėtų būti priimta nuostata dėl licenzijų išdavimo po nagrinėjimo laikotarpio, jei būtina, taikant vieną bendrą prašymų patenkinimo normą;
kadangi siekiant užtikrinti reguliarų importą, šio reglamento I priede nurodyti kiekiai turėtų būti paskirstyti visiems metams;
kadangi siekiant užtikrinti tinkamą sistemos administravimą, turėtų būti nustatytas 20 ekiu už 100 kilogramų užstatas už importo licenzijas pagal minėtą sistemą; kadangi atsižvelgiant į paukštienos sektoriaus sistemai būdingą spekuliacijos galimybę, turėtų būti nustatytos tikslios sąlygos, reglamentuojančios prekiautojų galimybę naudotis minėta sistema;
kadangi prekiautojų dėmesys turėtų būti atkreiptas į tai, kad licenzijos gali būti naudojamos tik produktams, atitintantiems visus Bendrijoje galiojančius veterinarinius reikalavimus;
kadangi šiame reglamente nustatytos priemonės atitinka Paukštienos ir kiaušinių vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Visi produktai, priklausantys šio reglamento I priede nurodytoms grupėms, importuojami į Bendriją pagal Reglamente (EB) Nr. 779/98 nurodytus susitarimus tik pateikus importo licenziją.
Produktų, kuriems taikomi šie susitarimai, kiekiai ir muito mokesčio tarifai yra kiekiai bei tarifai, išvardyti I priede.
2 straipsnis
1 straipsnyje nurodytos kvotos paskirstomos taip:
- 25 % laikotarpiui nuo sausio 1 d. iki kovo 31 d.,
- 25 % laikotarpiui nuo balandžio 1 d. iki birželio 30 d.,
- 25 % laikotarpiui nuo liepos 1 d. iki rugsėjo 30 d.,
- 25 % laikotarpiui nuo spalio 1 d. iki gruodžio 31 d.
3 straipsnis
1 straipsnyje nustatytoms licenzijoms taikomos tokios taisyklės:
a) prašymą dėl importo licenzijų pateikiantys asmenys turi būti fiziniai arba juridiniai asmenys, kurie prašymo pateikimo metu gali patenkinamai įrodyti valstybių narių kompetentingoms institucijoms, kad jie importavo arba eksportavo ne mažiau kaip 50 tonų produktų, kuriems taikomas Reglamentas (EEB) Nr. 2777/75, per kiekvienus iš dvejų kalendorinių metų, einančių prieš metus, kada pateiktas prašymas dėl licenzijos. Tačiau ši sistema netaikoma mažmeninės prekybos įmonėms ir restoranams, parduodantiems savo produktus galutiniams vartotojams;
b) prašyme dėl licenzijos gali būti nurodytas tik vienas I priede nurodytas grupės numeris; prašymas gali būti susijęs su keliais produktais, kuriems taikomi skirtingi KN kodai. Tokiais atvejais visi KN kodai nurodomi 16 skirsnyje, o jų aprašymas - 15 skirsnyje.
Prašymas dėl licenzijos turi būti susijęs bent su viena tona, bet ne daugiau kaip su 10 % atitinkamai grupei skiriamo kiekio ir ne daugiau 2 straipsnyje nurodytam laikotarpiui skiriamo kiekio;
c) prašymų dėl licenzijos ir licenzijų 8 skirsnyje nurodoma kilmės valstybė; licenzija įpareigoja importuoti iš nurodytos valstybės;
d) prašymų dėl licenzijų ir licenzijų 20 skirsnyje nurodomas vienas iš šių įrašų:
- Reglamento (CE) no 1396/98
- Forordning (EF) nr. 1396/98
- Verordnung (EG) Nr. 1396/98
- Κανονισμός (ΕΚ) αριθ. 1396/98
- Regulation (EC) No 1396/98
- Règlement (CE) no 1396/98
- Regolamento (CE) n. 1396/98
- Verordening (EG) nr. 1396/98
- Regulamento (CE) n.o 1396/98
- Asetus (EY) N:o 1396/98
- Förordning (EG) nr 1396/98;
e) licenzijų 24 skirsnyje nurodomas vienas iš šių įrašų:
BMT mokestis, numatytas:
- Reglamento (CE) no 1396/98
- Forordning (EF) nr. 1396/98
- Verordnung (EG) Nr. 1396/98
- Κανονισμό (ΕΚ) αριθ. 1396/98
- Regulation (EC) No 1396/98
- Règlement (CE) no 1396/98
- Regolamento (CE) n. 1396/98
- Verordening (EG) nr. 1396/98
- Regulamento (CE) n.o 1396/98
- Asetus (EY) N:o 1396/98
- Förordning (EG) nr 1396/98.
4 straipsnis
1. Prašymų dėl licenzijų gali būti pateikti tik per kiekvieno 2 straipsnyje nurodyto laikotarpio pirmąsias dešimt dienų.
Tačiau prašymai dėl licenzijų dėl 2 straipsnyje nurodytiems pirmiems trims 1998 m. laikotarpiams skiriamų kiekių gali būti pateikti tik per 1998 m. liepos pirmąsias dešimt dienų.
2. Prašymai dėl licenzijų priimami tik tada, jei prašymą pateikiantis asmuo raštu nurodo, kad nėra pateikęs ir įsipareigoja nepateikti jokių prašymų einamuoju laikotarpiu dėl tos pačios grupės produktų valstybėje narėje, kurioje pateikiamas jo prašymas, arba kitoje valstybėje narėje.
Jei tas pats asmuo pateikia daugiau nei vieną prašymą dėl tos pačios grupės produktų, nepriimamas nė vienas šio asmens prašymas.
3. 20 ekiu už 100 kilogramų užstatas pateikiamas už prašymus dėl visų 1 straipsnyje nurodytų produktų importo licenzijos.
4. Penktą darbo dieną po prašymų pateikimo laikotarpio pabaigos valstybės narės praneša Komisijai apie kiekvienai iš nurodytų produktų grupių pateiktus prašymus. Tokiuose pranešimuose nurodomas prašančių asmenų sąrašas ir pareiškimas dėl grupei taikytų kiekių.
Visi pranešimai, įskaitant nulinę apyvartą, nurodytą darbo dieną atsiunčiami teleksu arba faksu naudojant šio reglamento II priede pateiktą modelį, jei prašymas nebuvo pateiktas, ir II ir III prieduose pateiktus modelius - jei prašymai buvo pateikti.
5. Komisija nedelsdama nusprendžia, kokie 3 straipsnyje nurodytuose prašymuose pateikti kiekiai gali būti suteikti.
Jei kiekiai, dėl kurių prašoma licenzijų, yra didesni už galimus kiekius, Komisija nustato vieną prašymų patenkinimo normą, kaip prašytų kiekių procentą.
Jei visas kiekis, dėl kurio pateikti prašymai, yra mažesnis už galimą kiekį, Komisija apskaičiuoja likusį kiekį, kuris pridedamas prie kitam laikotarpiui taikomo kiekio.
6. Licenzijos išduodamos nedelsiant po Komisijos sprendimo priėmimo.
7. Licenzijos gali būti naudojamos tik tiems produktams, kurie atitinka visus Bendrijoje galiojančius veterinarijos reikalavimus.
5 straipsnis
Taikant Reglamento (EEB) Nr. 3719/88 21 straipsnio 2 dalį, importo licenzijos galioja 150 dienų nuo faktinio jų išdavimo dienos.
Pagal šį reglamentą išduotos licenzijos neperleidžiamos.
6 straipsnis
Nepažeidžiant šio reglamento nuostatų, taikomas Reglamentas (EEB) Nr. 3719/88.
Tačiau nepaisant Reglamento (EEB) Nr. 3719/88 8 straipsnio 4 dalies, pagal šį reglamentą importuotas kiekis negali būti didesnis už importo licenzijos 17 ir 18 skirsniuose nurodytą kiekį. Skaičius "0" atitinkamai įrašomas į licenzijos 19 skirsnį.
7 straipsnis
Importuoti produktai išleidžiami į laisvą apyvartą pateikus EUR 1 judėjimo sertifikatą, kurį eksportuojančioji valstybė narė išduoda pagal EB-Turkijos asociacijos tarybos sprendimo Nr. 1/98 priede pateiktą 3 protokolą.
8 straipsnis
Šis reglamentas įsigalioja 1998 m. liepos 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. birželio 30 d.